作者:程珌
標題:沁園春
內容:消得雕欄，也不枉教，車馬如狂。怪元和一事，韓公子者，歸來斫去，玉毀崑岡。為解花嘲，朝來試看，採佩殷霞浥露香。君休怪，算只緣太豔，俗障難降。詩人未易平章。向百卉、雕零獨後裝。看洪爐大器，從來成晚，只須這著，也做花王。況是月坡，花圍一尺，壓盡紛紛瑣細芳。還堪笑，笑龍鍾老鳳，方入都堂。